**Barn i Vardåsen kirke**

Helt fra kirken var ny har barn vært godt synlige i kirken. Det har vært et helt tydelig mål fra første dag med ny kirke på Borgen: Dette skal også være en kirke for barn og familier. Kirkens utsmykning inne og ute har vært preget av barns medvirkning. Når noen iblant spør: «Hvilken kunstner er det som har laget keramikkflisene langs inngangsområdet til kirken?» er det en glede å kunne si: Det er barn fra 2. og 3. klasse på Rønningen skole (2003) som har laget dem. Og når vi går langs gangveien opp til kirken er tegningene på steinene laget av barn. Når vi kommer inn i kirken, på kirketorget, kan vi se et stort teppe - ulike tepper til ulike tider i året - som elever på Vardåsen skole har vært med å lage. Mer gjenstår, og vi kan se fram til å se mer barnekunst i kirken.

**Myldredagen**

Det har blitt et begrep i løpet av de årene som har gått i kirken på Borgen: Myldredag. Hver tirsdag ettermiddag yrer det av liv i mange rom i kirken. Det er barnas og familienes spesielle dag. Vi drømte om at det virkelige skulle myldre av barn og aktiviteter en ettermiddag i uken, og det har det gjort nå i snart 15 år. Det har vært stor kreativitet for å legge til rette for ulike grupper med ulikt preg. En tid var det Breakdans som var populært blant gutta, nå er det startet opp med familiespeiding som det nyeste. Mange barn er og har vært med på knøttesang og firefemklubb og HipHop og Minising. Ikke minst har Barnekoret blomstret mer enn vanlig de siste årene. Over 50 barn er med i koret, og de har bidradd på musikal og sprudlende konserter minst en gang i halvåret. Barn liker å synge!

**Babysang og speider**

Og hvem av småbarnsforeldre er det som ikke har vært innom på Babysang og sunget kjente barnesanger og lært noen rim og regler? En sosial setting også med herlig småpludring fra de aller minste! I alle år har vi også hatt Søndagsskole i kirken. Mange ledere stiller opp år etter år og bidrar og gjør det mulig å ha tilbud for barna i forbindelse med gudstjenestene på søndagene. KFUK/M-speiderne med mye friluftsaktivitet har også en stor tropp i vårt område. De ser for øvrig fram til å få et mer fast sted å være når kulturkjelleren i kirken blir ferdig innredet.

Vi gleder oss også over en populær barnehage på Engelsrud. I det som tidligere var Engelsrud menighetshus er det nå nettopp barna som får bruke hele huset. Kirken står som eier av denne barnehagen.

**Barnehager og skoler**

Når vi feirer jul i 2017 har det vært 7 skoler på besøk i kirken til sin egen førjuls-/adventssamling. I tillegg til våre egne skoler på Borgen har Vardåsen skole og Drengsrud skole vært der. Landøya ungdomsskole også som for tiden holder til i den gamle Varehandelshøyskolen sine lokaler, likeledes Den internasjonale skolen. I tillegg har de aller yngste vært her. I år var 12 barnehager med ca 350 barn med på førjulssamling i kirken. I desember er kirken mer enn noen gang ellers i året et sted der svært mange av barna som hører til i vårt område er innom.

I løpet av året er det også mange klassetrinn som deltar på Påskevandring, Nikolas av Patara og Frans av Assisi-program. I 2018 blir skolene i tillegg invitert til å se hvordan et orgel blir til og hvordan det funker.

**Det blir lagt merke til**

Jeg tror det bevisste fokuset på at kirken også skal være for barna blir lagt merke til. Dette omfattende arbeidet hadde ikke utviklet seg til det det er i dag uten dyktige og kreative medarbeidere. Kantor (organist) og menighetspedagog i kirken har gjort og gjør en kjempejobb, og fra andre steder og kirker tar mange kontakt for å høre hvordan det gjøres i Vardåsen kirke. Vi jobber fremdeles for denne visjonen: Vi vil være en kirke med et særlig fokus på at barn skal få utfolde seg på sine egne premisser, hvor trosformidling og opplæring er tilpasset barn. Barna skal møte voksne som ser dem og vil være sammen med dem. Det skal være gøy for barna å være i kirken.

**Babysang i stallen**

Det begynte for over 2000 år siden. Et barn ble født. I en stall i Betlehem. Jeg tror det var mye sang der også. Maria ante noe av det hun skulle få være med på. Hun sang «Marias lovsang» så ofte hun kunne. Gjett om barnet i krybben har hørt det! Barn liker sang og lyd og musikk. Sang og musikk har siden Jesu fødsel vært en del av feiringen av hans fødsel og Guds komme til verden. Det er flott å få være med på babysangen i stallen, englesangen på markene utenfor Betlehem, og julesangen i alle sammenhengene vi ferdes i disse dager!

**Barnet som reddet verden!**

I julen står Barnet i fokus. Det er enestående i religionenes verden og i kristendommen at Gud kommer nær oss i et lite barn. Ikke mindre er det påfallende at det å redde verden («en Frelser er født!») er lagt på et barns skuldre. Det lille barn Jesus fikk en formidabel oppgave: Å bringe lys og håp til menneskene, redde verden fra vondskapens mørke og bringe Himmelriket nær. Barnet fikk etter 8 dager navnet Jesus «for han skal frelse sitt folk fra deres synder.»

H C Andersen skrev dette om barnet for snart 200 år siden:

*Barn Jesus i en krybbe lå, skjønt himlen var hans eie.*

*Hans pute her ble høy og strå, mørkt var det om hans leie.*

*Men stjernen over huset stod, og oksen kysset barnets fot.*

*Halleluja, barn Jesus!*

Med ønske om en god jul og et godt nytt år!

Dag Håland

sokneprest